SET พรุ่งนี้ทรงตัวรอปัจจัยใหม่ จับตาโยกเงินลงทุนหุ้นแบงก์
บล.ซีไอเอ็มบี มองแนวโน้มการซื้อขายพรุ่งนี้ (22 ก.ย.) คาดตลาดจะยังคงแกว่งตัวในกรอบแคบเพื่อรอดูปัจจัยใหม่ แต่อาจยังไม่มีมากนักในช่วงสัปดาห์นี้ โดยมองแนวรับที่บริเวณ 1,385 และแนวต้าน 1,400 จุด ขณะที่กลุ่มแบงก์อาจจะไม่เห็นการรีบาวด์ในระยะสั้นจากกรณีปัญหาการตั้งสำรอง แต่อาจเห็นการโยกเข้าไปลงทุนในหุ้นแบงก์อื่นที่น่าสนใจ อย่าง KBANK และ TMB
21 ก.ย. 2558

นายธีรวุฒิ กานต์นิภากุล ผู้อำนวยการอาวุโสฝ่ายวิเคราะห์หลักทรัพย์ บล.ซีไอเอ็มบี (ประเทศไทย) เปิดเผยถึงตลาดหุ้นไทย (21 ก.ย.) เคลื่อนไหวในกรอบแคบเพื่อรอปัจจัยใหม่ที่จะเข้ามา โดยเฉพาะทิศทางการลงทุนของต่างชาติหลังได้เข้าซื้อมาระยะหนึ่งจนทำให้ค่าเงินบาทแข็งค่าขึ้นมาบ้าง ก่อนจะอ่อนตัวลงไปเมื่อ fund flow ที่คาดว่าจะเข้ามานั้นยังไม่มีความชัดเจน หลังธนาคารกลางสหรัฐ (FED) คงอัตราดอกเบี้ย ทำให้นักลงทุนรอดูทิศทางชัดเจนก่อนส่งผลให้มูลค่าซื้อขายไม่มากนัก
ขณะที่กรณี SSI มีแนวโน้มจะผิดนัดชำระหนี้ ส่งผลให้แบงก์ที่ปล่อยสินเชื่อให้ต้องตั้งสำรองเพิ่มเติมนั้น กดดันต่อภาพรวมการลงทุนของตลาดบ้าง เนื่องจากมีแรงขายหุ้นแบงก์ที่ร่วมปล่อยกู้ ซึ่งเป็นแบงก์ขนาดใหญ่อย่าง SCB และ KTB ออกมากดดันต่อตลาด อย่างไรก็ตาม ตลาดมีแรงซื้อหุ้นในกลุ่มพลังงานกลับเข้ามาจากราคาน้ำมันดิบล่วงหน้าที่ฟื้นตัวขึ้น ช่วยพยุงไม่ให้ดัชนีปรับตัวลงไปมาก
ส่วนแนวโน้มการซื้อขายในวันพรุ่งนี้ (22 ก.ย.) คาดว่าตลาดจะยังคงแกว่งตัวในกรอบแคบเพื่อรอดูปัจจัยใหม่ แต่อาจยังไม่มีมากนักในช่วงสัปดาห์นี้ โดยมองแนวรับที่บริเวณ 1,385 และแนวต้าน 1,400 จุด ขณะที่กลุ่มแบงก์อาจจะไม่เห็นการรีบาวด์ในระยะสั้นจากกรณีปัญหาการตั้งสำรอง แต่อาจเห็นการโยกเข้าไปลงทุนในหุ้นแบงก์อื่นที่น่าสนใจ อย่าง KBANK และ TMB เป็นต้น
 
หลักทรัพย์ที่มีมูลค่าการซื้อขายสูงสุด 5 อันดับแรก
KTB ปิดที่ 17.80 บาท ลดลง 0.40 บาท
SCB ปิดที่ 141.00 บาท ลดลง 3.00 บาท
CPF ปิดที่ 22.20 บาท เพิ่มขึ้น 0.60 บาท
IFEC ปิดที่ 10.90 บาท เพิ่มขึ้น 0.50 บาท
ITD ปิดที่ 8.50 บาท เพิ่มขึ้น 0.05 บาท
 
ที่มา: สำนักข่าวอินโฟเควสท์